Mai multe persoane au scandat „Jos Băsescu!”, în momentul în care șeful statului se îndrepta spre autoturismul de protocol.

„Am votat pentru un partid nou care sper eu, va reuşi să continue procesele de reformare a statului, astfel ca România să devină un stat cu o justiţie credibilă, cu instituţii credibile, care să fie la dispoziţia cetăţenilor, nu la a partidelor”, a declarat, anterior, Traian Băsescu.

Șeful statului s-a aflat și sâmbătă în centrul unui incident relatat pe larg în presă. Constănțeanul Adrian Zglobiu l-a scuipat pe preşedintele Traian Băsescu în momentul în care acesta a coborât de pe nava şcoală „Mircea”, la finalul vizitei făcute la bordul vasului după ceremoniile de decorare a bricului.

Bărbatul a fost imobilizat de către ofiţerii SPP, în timp ce şeful statului s-a şters cu mâna pe faţă, apoi a continuat să stea de vorbă cu câţiva oameni din mulţimea adunată în terminalul de pasageri al Portului Constanţa.